Μητροπολίτης Σύμης Χρυσόστομος Α΄

Ο Μητροπολίτης Σύμης, Τήλου, Χάλκης και Καστελλορίζου Χρυσόστομος (κατά κόσμον Ιωάννης Δημητριάδης, Αγρίδια Ίμβρου, 1944 - Ρόδος, 9 Ιανουαρίου 2018) ήταν Έλληνας θεολόγος και ιεράρχης του Οικουμενικού Πατριαρχείου, ο οποίος διετέλεσε πρώτος Μητροπολίτης Σύμης, Τήλου, Χάλκης και Καστελλορίζου από το 2004 έως το 2018.

Βιογραφικά στοιχεία
Ο κατά κόσμον Ιωάννης Δημητριάδης, γεννήθηκε στα Αγρίδια Ίμβρου το 1944. 

Μετά τα εγκύκλια γράμματα, εγγράφηκε στο λυκειακό τμήμα της Ιεράς Θεολογικής Σχολής Χάλκης. Σπούδασε θεολογία στη Θεολογική Σχολή Αριστοτελείου Πανεπιστημίου Θεσσαλονίκης. 

Εκάρη μοναχός στην Ιερά Πατριαρχική και Σταυροπηγιακή Μονή της Αγίας Αναστασίας Φαρμακολύτριας στην Χαλκιδική. Στις 13 Ιουνίου 1968 διάκονος και πρεσβύτερος στις 6 Αυγούστου του ίδιου έτους. Το 1976 διορίσθηκε ως εφημέριος στην Ιερά Αρχιεπισκοπή Βορείου και Νοτίου Αμερικής. Στη συνέχεια διετέλεσε εφημέριος στην Ενορία του Αγίου Βασιλείου στο Ανόβερο της Ιεράς Μητροπόλεως Γερμανίας. 

Τον Οκτώβριο του 1980 η Αγία και Ιερά Σύνοδος του Οικονομικού Πατριαρχείου, τον εξέλεξε βοηθό επίσκοπο της Μητρόπολης της Γερμανίας, υπό τον τίτλο της Επισκοπής Παμφίλου και χειροτονήθηκε στις 8 Νοεμβρίου. Ανέλαβε αμέσως, καθήκοντα αρχιερατικού προϊσταμένου της Ενορίας του Ανόβερου και αρχιερατικού επιτρόπου Βορείου Γερμανίας. Το διάστημα 1995-2000, διετέλεσε Πρωτοσυγκελλεύων της Ιεράς Μητροπόλεως Γερμανίας.

Στις 4 Απριλίου 2004, εξελέγη από την Αγία και Ιερά Σύνοδο του Οικουμενικού Πατριαρχείου μητροπολίτης της νεοσύστατης ακριτικής Ιεράς Μητροπόλεως Σύμης, Τήλου, Χάλκης και Καστελλορίζου.

Απεβίωσε στις 9 Ιανουαρίου 2018, μετά από πολύμηνη ασθένεια, σε νοσοκομείο της Ρόδου, σε ηλικία 74 ετών. Ενταφιάστηκε στο Κοιμητήριο της Ιεράς Μονής Ταξιάρχου Μιχαήλ του Πανορμίτου.

Πέρα της μητρικής του, ομιλούσε την Τούρκικη γλώσσα, ενώ γνώριζε την Αγγλική και τη Γερμανική.

Πηγές

Χρυσοστομος Α